Bíreš, Jozef, dočasne poverený minister pôdohospodárstva a rozvoja vidieka SR (2023-06-20):
Vážený pán predseda, vážené panie poslankyne, vážení páni poslanci, návrh zákona upravuje poskytovanie dotácií štátnej pomoci a minimálnej pomoci v pôsobnosti ministerstva pôdohospodárstva. Vychádza z poznatkov získaných z aplikačnej praxe. Pokiaľ ide o poskytovanie dotácií, navrhuje sa nová právna úprava, ktorá nahradí doterajšiu právnu úpravu, ktorá je ustanovená v § 12 zákona č. 280/2017 Z. z. o poskytovaní podpory a dotácií v poľnohospodárstve a rozvoji vidieka. Navrhuje sa, aby poskytovanie dotácií v pôsobnosti ministerstva pôdohospodárstva tak, ako je to v prípade ostatných ministerstiev, upravoval samotný zákon. Dotáciu je v návrhu zákona potrebné vnímať z dvoch pohľadov, a to ako finančný transfer z verejných zdrojov na zabezpečenie účelov, ktoré nepredstavujú poskytnutie štátnej pomoci alebo minimálnej pomoci, a ako jednu z foriem štátnej pomoci alebo minimálnej pomoci poskytovanú prostredníctvom schém štátnej pomoci. Navrhuje sa, aby ministerstvo pôdohospodárstva mohlo poskytovať dotáciu v rámci troch oblastí. Prvou oblasťou je podpora služieb verejného záujmu ako činností, ktorých výsledkom je všeobecný verejný prospech a ktoré by sa na trhu nevyskytovali bez verejnej intervencie. Ide napríklad o podporu chráneného chovu koní v štátnych podnikoch, činnosť dostihovej autority, správu a prevádzku hydromelioračných zariadení a podobne. Druhou oblasťou je podpora verejnoprospešných účelov v poľnohospodárstve, potravinárstve, lesnom hospodárstve, poľovníctve, rybnom hospodárstve a pri rozvoji vidieka. Ide o činnosti ako napríklad práca s mladou generáciou, účasť v medzinárodných organizáciách, organizácia vzdelávacích a prezentačných aktivít, poskytovanie údajov, informácií a odborných podkladov pre potreby ministerstva pôdohospodárstva, ktoré môžu a nemusia predstavovať hospodársku činnosť a ktoré sú vykonávané obcami, vyššími územnými celkami, neziskovými organizáciami, občianskymi združeniami, nadáciami, rezortnými komorami a v prípade náhrad škôd aj fyzickými osobami nepodnikateľmi. Treťou oblasťou je podpora podnikania v oblasti poľnohospodárskej výroby, potravinárskej výroby, spracovania odbytu poľnohospodárskych a potravinárskych komodít a výrobkov, lesného hospodárstva, rybného hospodárstva a vidieckych oblastí. Na rozdiel od služieb verejného záujmu a verejnoprospešných účelov sú konkrétne účely podpory podnikania ustanovené v príslušných záväzných predpisoch Európskej únie. Pokiaľ ide o poskytovanie štátnej pomoci a minimálnej pomoci v pôsobnosti ministerstva pôdohospodárstva, návrh zákona nadväzuje na existujúci európsky právny rámec a predovšetkým na existujúci vnútroštátny právny základ poskytovania štátnej a minimálnej pomoci. To je zákon o štátnej pomoci, ktorý vo vzťahu k poskytovaniu štátnej pomoci a minimálnej pomoci ministerstvom pôdohospodárstva dopĺňa o ustanovenia, ktoré zohľadňujú špecifiká poskytovania pomoci ministerstvom pôdohospodárstva. V nadväznosti na vyššie uvedené je nevyhnutne potrebné novelizovať aj zákon č. 39/2007 Z. z. o veterinárnej starostlivosti a zákon č. 280/2017 Z. z. o poskytovaní podpory a dotácie v poľnohospodárstve a rozvoji vidieka, ktorý je súčasťou predloženého návrhu zákona v čl. III, v ktorom sa navrhujú aj zmeny potrebné na implementáciu nového strategického plánu spoločnej poľnohospodárskej politiky v rámci nového programového obdobia. Vážený pán predseda, vážené panie poslankyne, vážení páni poslanci, vzhľadom na vyššie uvedené, dovoľujem si vás požiadať o prerokovanie predloženého návrhu zákona a jeho schválenie. Ďakujem za pozornosť.